
REPUBLIKA HRVATSKA
TRGOVAČKI SUD U ZADRU							
Zadar, Dr. Franje Tuđmana 35 

U   I M E   R E P U B L I K E   H R V A T S K E

R J E Š E N J E

Trgovački sud u Zadru, OIB: 39670464653, po sutkinji Tini Grgas, odlučujući o prijedlogu Financijske agencije, Regionalnog centra Split, Podružnice Zadar, Ivana Danila 4, Zadar od 15. veljače 2016. za otvaranje stečajnoga postupka nad dužnikom EOL NAUTIKA d.o.o. sa sjedištem u Zadru, Ulica Marijane Radev 45, OIB: 19530934876, zastupanim po direktoru Dubravku Katiću iz Zagreba, a ovaj po punomoćnici Ireni Gulan Šimurana, odvjetnici u Zadru, na ročištu u prethodnom postupku radi utvrđivanja pretpostavki za otvaranje stečajnoga postupka nad dužnikom od 15. lipnja 2016. 

r i j e š i o   j e

Obustavlja se prethodni postupak nad dužnikom EOL NAUTIKA d.o.o. sa sjedištem u Zadru, Ulica Marijane Radev 45, OIB: 19530934876.  

Obrazloženje

	Financijska agencija je 15. veljače 2016. podnijela ovom sudu prijedlog za otvaranje stečajnoga postupka nad uvodno označenim stečajnim dužnikom na temelju odredbe čl. 110. st. 1. Stečajnog zakona (Narodne novine broj 71/15-u nastavku teksta: SZ)  navodeći da isti na dan 9. veljače 2016. u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana u ukupnom iznosu od 19.209,77 kuna, a zbog čega da je ostvaren stečajni razlog nesposobnosti za plaćanje. 
Rješenjem ovog suda poslovni broj gornji od 3. lipnja 2016. pokrenut je prethodni postupak radi utvrđivanja pretpostavki za otvaranje stečajnog postupka nad dužnikom te je zakazano ročište za dan 15. lipnja 2016. na kojem je osoba ovlaštena za zastupanje dužnika po zakonu navela da je dužnik u međuvremenu podmirio navedeno dugovanje dostavljajući u spis potvrdu Financijske agencije od 15. lipnja 2016. te bankovno izvješće o solventnosti dužnika od 14. lipnja 2016. 
Odredbom čl. 128. st. 9. SZ-a je propisano da će sud obustaviti postupak ako dužnik do završetka prethodnoga postupka postane sposoban za plaćanje.
S obzirom da iz naprijed navedenih isprava proizlazi da je dužnik podmirio cjelokupno dugovanje povodom kojeg je i pokrenut predmetni postupak te da je do završetka prethodnoga postupka postao sposoban za plaćanje, to je isti temeljem citirane zakonske odredbe trebalo obustaviti te donijeti odluku kao u izreci rješenja. 

U Zadru 15. lipnja 2016. 

Sutkinja:
    Tina Grgas


UPUTA O PRAVNOM LIJEKU: 
Protiv ovog rješenja dopuštena je žalba u roku od 8 dana od isteka osmog dana od objave rješenja na e-Oglasnoj ploči suda. Žalba se podnosi u tri primjerka putem ovog suda za Visoki trgovački sud Republike Hrvatske.

Dostaviti: 
1. Financijskoj agenciji, RC Split, Podružnici Zadar 
1. Dužniku po punomoćnici 
1. Svima putem e-Oglasne ploče suda 


	




